آنا دیلی، آنا سودو ایله انسانین جانینا گیریب، تکجه اؤلوم ایله جاندان چیخار. انسان آنا دیلینی آنا قارنیندا اولان چاغدان اؤیره نیر. علم و عالیملر اثبات ائتمیشلر: انسان آنا قارنیندا اولدوغو زماندان آنانین اورَک دؤیونتولریله آنا دیلینی ده اؤیرهنیر، آنا هر زمان دانیشیر، هر دیلده فیکر ائدیر اوشاق دا اونو حیس ائدیر. حتا یئدیگی هانسی غذانین تامینی آنا بَیه نیرسه، اوشاق دا اونو خوشلاییر. اوشاق بو اؤیزندیکلریله بو دونیایا گلیر. دئمهلی، آنا دیلی بیر نوع فطرتله باغلیدیر.
دیل، بیر لوکوموتیودیر کی اؤزو ایله واگونلاری ایرهلی چکیر. بو واگونلارین مختلیف یوکلری وار: بیری فرهنگ، بیری دبلر و عنعنه لر، بیری تاریخ، بیری دوشونجه و فلسفه و . . . هر بیری انسانا باغلی اولان معنویتی داشییر.
دیل بیر وسیله دیر ایلگی قورماق، دوشونجه نی بیریندن باشقاسینا چاتدیرماق وسیله سیدیر. عئینی حالدا دوشونجه وسیله سیدیر. انسانین باشقا حیوانلارا امتیازی، اونون دوشونجه سینین وارلیغیندان آسیلیدیر. دیل اولغون اولدوقجا دا دوشونجه اولغونلاشیر. دیل بیر لوکوموتیودیر کی آردیجا یوزلرجه واگونی چکیر و بو واگونلاردا تاریخ، ادبیات، دبلر و عنعنهلر، فلسفه و باشقا کولتورلری داشییر. آنجاق لوکوموتیو دایاندیقدا بوتون واگونلار دا دایانیز. بیر دیلی دایانماسییلا بیر قاتار بشریتدن دایانیر. هئچ بیر دوشونجه لی انسان بونا راضی اولا بیلمز.
دیل، بیر گونده، بیر ایلده و یاخود نئچه اون ایلده یارانمیش اولان بیر فنومن دئییلدیر، عکسینه ده نئچه اون ایلده اورتادان گئدن دئییلدیر. بوگون مدییالارین ان تاثیرلیگینی نظرده توتاراق رادیو، تلویزیون، مطبوعه لر، سینما و مدرسهلرین وجودی ایله حتی تورکجه میزین یاساق ساییلدیغی بیر زاماندا دیلیمیزی یوخا چیخارا بیلمه میشلر و بیلمه یه جکلر. توپ – توفنگ ایله دیلی نابود ائتمک اولماز، مخصوصا بو زمانداکی دونیادا بوتون دوشونجهلی انسانلار دیللرین آزادلیغینی بشریت ایلک حقوقلاریندان و ایلک ایستکلریندن ساییرلار. بوگون دولت ۱۰۰ ایل عرضینده دیلی ده ییشه بیلمه میش، سلجوق حکومتی ۱۰۰۰ ایل بوندان قاباق نئجه باجارا بیلردی آت اوسته اسکی مکتب وسیله سیله فارس یا آذری دیلینی آرادان آپارا بیلمیشدیر؟! معلومدور بئله بیر حادثه اوز وئرمه میش و دیلیمیز همان بوگونکو تورکجه ایمیش.
بیلیم دونیاسینین عواملیقلا ایشی یوخ، شرافتله یاشاماق و انسان کیمی داورانیش، علم و منطقله ایلگیلیدیر. نژادپرستی – عرقچیلیک دؤورانی توکه نیب؛ بئله فیکیرلر هله بیزیم اؤلکه ده واردیرلارسا دا تاریخه قویلانمالیدیرلار.
بوگون علم و قاباقجیل انسانلار، چئشیدلی علملر طریقیله اثبات ائدیر کی آنادیلی هر بیر انسانین ایلکین بشری حاقلارینداندیر، انسانین وارلیغی، دوشونجه سی آنادیلیله یارانیر، عصب شناسلار، جامعه شناسلار و دیلچیلر آنادیلینین اؤنمینی دوشونوب و اعلان ائدیرلر. نه یازیق کی بئله دوشوننلر ایراندا باسقی آلتیندا سؤزلرینی دئینده دوستاقلارا معروض قالیب و اصلا تورک اولمادیقلار حالدا دا “پان تورک” آدلانیرلار (؟!).
بیز بونا اینانیریق کی دولت ملتینین حقلرینی حفظ ائتمهسه و مخصوصا آنادیللرینه حؤرمت قویماسا، اؤلکه نین بیرلیگینی و تاماملیغینی تهلوکهیه سالیر. آنادیلی انسانین ایلکین حقلریندن ساییلیر و بوگون دونیا دوشونرلری بو حق و حقوقو دانیلماز بیر حق هر بیر انسان اوچون بیلیرلر.
کیملیک مساله سی ایراندا ائله آغیر بیر سؤز اولوبدور کی هویت طلب دئینده سانکی بیر خارق العاده انسانلا طرفدیرلر. اؤز آنادیلینه محبتی اولان کیمسه نی تجزیه طلب آدلاییب “پان تورک” بیلیرلر. آنجاق دوزو بودور کی بو گؤرکملی انسانلار انسانین ایلکین حقی اولان آنادیلینه باغلیدیر والسلام. تکجه دیلینی سئویر و حقی بیلیر: آنادیلینده یازیب – اوخوسون. بوگون چوخلو اؤلکه لرده نئچه دیللی اولماقلا گؤسترمیشلردیر: بیر اؤلکه نین بیر پارچا اولدوغو دیلین بیر اولدوغوندا آسیلی دئییل، بلکه حقلرینین بیر ساییلماسیندان ایره لی گلیر. ایراندا اساسن تجزیه طلبلر اونلاردیرلار کی فارس دیلیندن باشقا دیللرین نابود اولماسینا چالیشیرلار.
آنجاق تکلیفلریمیز:
۱ – دیلیمیزی بیز قورومالیییق. دیلیمیزی دوزگون اؤیرنمه لیییک. تاریخیمیز و ادبیاتیمیزلا تانیش اولمالیییق. پروفسور زهتابی دئمیشکن: تاریخینی بیلمه ین بیر ملتی نوخود کیمی هر آشا تؤکرلر.
۲ – دیلیمیزه صاحاب چیخمالی ییق. بو او دئمک دئییلدیر کی بوگونه قدر صاحاب چیخمامیشیق بلکه بوگون بوینوموزدا داها آرتیق بیر وظیفه واردیر. اوشاقلاریمیزلا تورکجه دانیشماق گره ک، مغازالاریمیزا و شرکتلریمیزه تورک آد قویماقلا شهریمیزی بزیهیک،
۳ – شهریمیزده و هر یاندا آنادیلیمیزدن یارارلاناق. دیلیمیزی دوشونمه دیکده فارسیجا دانیشاق.
۴ – دیلیمیزی علمی سویه سینده اؤیرهنک
۵ – دیلیمیزه دایاق دوروب و اونو دستکله یک. تورکجه کتابلاری آلیب اوخویاق و کتابلارین تیراژینی ۱۰۰۰دن آرتیراق. کتاب آلماق بیر تکلیفدیر. هر ائوده بیر کتابخانا دوزلتمه لی ییک. بئله لیکله کتابلارین ساتیشی و یازارلاریمیزدان حیمایت ده یولونا دوشر.
۷ – بیر – بیریمیزه دایاق دوروب، عالیملریمیزی، یازارلار و شاعیرلریمیزی دستکلهمک بیزه وظیفهدیر.
۹ – عائیله ایچینده منطقی دانیشیقلاری زورلاندیرماق گرکدیر. ائویمیز، دیلیمیزه آلینماز بیر قالادیر. سون سنگریمیزدیر. اونو دوشمانا وئرمهریک.
هامییا آیدینلاشدیرمالیییق: بیز ایرانلی ییق و فارس دیلی و بوتون دیللری سئویریک. فارس دیلینده آتا – بابالاریمیز مینلرجه شاهاثرلر یاراتمیشلار، بیز ده داوام ائده جه ییک. بیز فارسی دیلیله دوشمن یوخ بلکه دوستوق؛ آنجاق دیلیمیزی سئویریک و سئوه جه ییک. ایندی اؤزونوزو راضی ائتمک اوچون نه ائدیرسینیز ائدین. بیز واریق و اولاجاییق.
۱۰ – دیلیمیز اوچون رسمی اولماغی، آنا یاسانین ۱۵جی اصلی تمامیله اجرا اولوب بشری حقوقلاریمیزدان بیرینجیسینی ایسته ییریک. داها سؤز بسدیر آقالار، عمل وقتیدیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab